b'\n_START_ARTICLE_\nStjepan Kavuri\xc4\x87\n_START_PARAGRAPH_\nStjepan Kavuri\xc4\x87 (Zagreb, 19. prosinca 1905. \xe2\x80\x94 Logor Lepoglava, lipanj 1942.) je bio hrvatski sindikalni radnik i sudionik Narodnooslobodila\xc4\x8dke borbe.\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je 1905. godine u Zagrebu. Godinama je bio zaposlen u Zagreba\xc4\x8dkoj elektri\xc4\x8dnoj centrali, a 1933. godine je postao \xc4\x8dlan njezine organizacije KPJ. Istovremeno je bio \xc4\x8dlan uprave SBOTI\xc4\x8c-a (sindikat bankarskih radnika, \xc4\x8dinovnika i ostalih srodnih zanimanja), te \xc4\x8dlan rukovodstva KPJ u gradskim poduze\xc4\x87ima \xe2\x80\x9eElektra\xe2\x80\x9d i \xe2\x80\x9eVodovod\xe2\x80\x9d._NEWLINE_Za vrijeme vlade Cvetkovi\xc4\x87-Ma\xc4\x8dek, bio je uhi\xc4\x87en i upu\xc4\x87en u logor Lepoglavu. Po dolasku usta\xc5\xa1a na vlast u travnju 1941. godine, svi zato\xc4\x8denici su predani njima u ruke. U lipnju 1942. godine, usta\xc5\xa1e su njega i jo\xc5\xa1 trideset logora\xc5\xa1a zato\xc4\x8dili u samicu, bez hrane i vode. Naposljetku su provalili iz \xc4\x87elije, napali usta\xc5\xa1ko osoblje u logoru i pritom su svi pobijeni.\n_START_SECTION_\nNaslje\xc4\x91e\n_START_PARAGRAPH_\nPo njemu i njegovom bratu Zvonimiru je do 1990-ih nosila ime ulica u Zagrebu, koja je zatim preimenovana u Ulica Andrije Hebranga. Do udru\xc5\xbeenja vi\xc5\xa1e poduze\xc4\x87a u gra\xc4\x91evinsko poduze\xc4\x87e \xe2\x80\x9eMonting\xe2\x80\x9d 1970-ih, samostalno je djelovalo poduze\xc4\x87e nazvano po njima, \xe2\x80\x9eBra\xc4\x87a Kavuri\xc4\x87\xe2\x80\x9d. Danas se u Sisku jedna ulica zove po bra\xc4\x87i Kavuri\xc4\x87.'